EL Επίσημη Εφημερίδα της Ευρωπαϊκής Ένωσης C 180/17

Δημοσίευση αίτησης τροποποίησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, για τα συστήματα ποιότητας των γεωργικών προϊόντων και τροφίμων

2013/C 180/10

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΕΝΙΑΙΟ ΕΓΓΡΑΦΟ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (2)

«PEMBROKESHIRE EARLIES»/«PEMBROKESHIRE EARLY POTATOES»

Αριθ. ΕΚ: GB-PGI-0005-01087-29.01.2013

ΠΓΕ ( X ) ΠΟΠ ( )

1. Ονομασία

«Pembrokeshire Earlies»/«Pembrokeshire Early Potatoes»

2. Κράτος μέλος ή τρίτη χώρα

Ηνωμένο Βασίλειο

3. Περιγραφή του γεωργικού προϊόντος ή του τροφίμου

3.1. Τύπος προϊόντος

Κλάση 1.6. Φρούτα, λαχανικά και δημητριακά νωπά ή μεταποιημένα.

3.2. Περιγραφή του προϊόντος για το οποίο ισχύει η ονομασία υπό 1

Η ονομασία «Pembrokeshire Earlies»/«Pembrokeshire Early Potatoes» καλύπτει τις ανώριμες πατάτες του είδους Solanum tuberosum της οικογένειας των σολανίδων (Solanaceae). Οι πατάτες αυτές πρέπει να φυτεύονται, να αναπτύσσονται και να συγκομίζονται στην οριοθετημένη περιοχή, την κομητεία Pembrokeshire της Δυτικής Ουαλίας.

Η πατάτα έχει μικρό μέγεθος (15-70 mm), στρογγυλό ή ωοειδές σχήμα, τρυφερό φλοιό και ξεχωριστή γεύση και άρωμα που θυμίζουν έντονα νωπό, γήινο προϊόν και ξηρούς καρπούς. Έχει κρεμώδη υφή και λευκό έως ανοιχτοκίτρινο χρώμα, ομοιόμορφο σε όλη την πατάτα. Οι πατατόσποροι (προβλαστημένοι κόνδυλοι) φυτεύονται από τα μέσα Φεβρουαρίου κάθε έτους (αλλά ενδεχομένως και από τα τέλη Ιανουαρίου στις παράκτιες περιοχές, καθώς αυτές είναι απαλλαγμένες από τους παγετούς) και συγκομίζονται από τις αρχές Μαΐου έως τα τέλη Ιουλίου, δηλαδή πολύ νωρίτερα απ’ό, τι σε άλλα μέρη της Ουαλίας, καθώς, χάρη στο θερμότερο κλίμα και τα γόνιμα, πιο καλά κατεργαζόμενα και καλά στραγγιζόμενα εδάφη της οριοθετημένης περιοχής, είναι μειωμένος ο κίνδυνος παγετού σε σχέση με την ενδοχώρα της Ουαλίας.

Οι μοναδικές ιδιότητες του προϊόντος «Pembrokeshire Earlies»/«Pembrokeshire Early Potatoes» οφείλονται στο ήπιο κλίμα και τα μοναδικά εδάφη του Pembrokeshire, παράγοντες που επιτρέπουν στην πατάτα να φυτεύεται, να αναπτύσσεται και να συγκομίζεται η πατάτα νωρίς. Η σύντομη καλλιεργητική περίοδος και η φρεσκάδα του προσδίδουν στο προϊόν την ξεχωριστή γεύση της νωπής, «γήινης», πρώιμης πατάτας.

Οι πατάτες διατίθενται στο εμπόριο είτε χύμα ή συσκευασμένες σε διάφορα βάρη, αναλόγως των απαιτήσεων των πελατών.

3.3. Πρώτες ύλες (μόνο για μεταποιημένα προϊόντα)

—

3.4. Ζωοτροφές (μόνο για προϊόντα ζωικής προέλευσης)

—

3.5. Συγκεκριμένα στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

Οι πατάτες «Pembrokeshire Earlies»/«Pembrokeshire Early Potatoes» πρέπει να φυτεύονται, να αναπτύσσονται και να συγκομίζονται εντός της οριοθετημένης περιοχής.

3.6. Ειδικοί κανόνες για τον τεμαχισμό, το τρίψιμο, τη συσκευασία κ.λπ.

—

3.7. Ειδικοί κανόνες για την επισήμανση

Η επισήμανση πρέπει να περιλαμβάνει την ένδειξη «Pembrokeshire Early Potatoes» ή «Pembrokeshire Earlies».

4. Συνοπτική οριοθέτηση της γεωγραφικής περιοχής

Η κομητεία Pembrokeshire της Δυτικής Ουαλίας.

5. Δεσμός με τη γεωγραφική περιοχή

5.1. Ιδιαιτερότητα της γεωγραφικής περιοχής

Η κομητεία Pembrokeshire βρίσκεται στο δυτικότερο άκρο της Ουαλίας και περιβάλλεται από τη θάλασσα σε τρεις πλευρές. Το Pembrokeshire επωφελείται από τη θερμότητα της θάλασσας, η οποία θερμαίνεται χάρη στην βορειοατλαντική προέκταση του ρεύματος του Κόλπου. Το ρεύμα του Κόλπου είναι ένα θερμό ρεύμα που διατηρεί τις δυτικές ακτές της Μεγάλης Βρετανίας σε θερμοκρασία υψηλότερη από αυτή της ανατολικής πλευράς. Αυτή η θερμαντική επίδραση της θάλασσας και η ομοιομορφία του κλίματος επιτρέπουν στα εδάφη του Pembrokeshire να αποκτούν νωρίτερα υψηλότερες θερμοκρασίες και καθιστούν την κομητεία κατάλληλη για πρώιμη παραγωγή πατάτας. Η θερμαντική επίδραση του κλίματος ελαχιστοποιεί επίσης τον κίνδυνο παγετού, στοιχείο εξαιρετικά χρήσιμο για την πρόληψη των ζημιών στις αναπτυσσόμενες καλλιέργειες.

Στο έδαφος και το κλίμα της οριοθετημένης περιοχής στηρίζεται η φήμη του προϊόντος «Pembrokeshire Earlies»/«Pembrokeshire Early Potatoes». Αυτές οι εδαφικές και κλιματικές συνθήκες επιτρέπουν να αναπτύσσονται και να συγκομίζονται οι πατάτες «Pembrokeshire Earlies»/«Pembrokeshire Early Potatoes» νωρίς. Λόγω της σύντομης και πρώιμης καλλιεργητικής περιόδου παράγεται μια μικρή πατάτα με ξεχωριστή νωπή, γήινη γεύση και άρωμα που θυμίζει ξηρούς καρπούς.

Το γεωλογικό χαρακτηριστικό του Pembrokeshire είναι το ότι αποτελείται από εξαιρετικά παλαιά πετρώματα του Προκαμβρίου, του Κατώτερου Παλαιοζωικού και του Ανώτερου Παλαιοζωικού, τα οποία δημιουργούν διακριτά εδάφη. Το μεγαλύτερο μέρος της παραγωγής της πατάτας «Pembrokeshire Earlies»/«Pembrokeshire Early Potatoes» προέρχεται από εδάφη ερυθρού ψαμμίτη που βρίσκονται στις παράκτιες πλαγιές με νότιο προσανατολισμό, οι οποίες είναι εγγενώς γόνιμες, εύκολα κατεργαζόμενες, καλά στραγγιζόμενες και θερμαίνονται γρήγορα την άνοιξη. Το εύκρατο κλίμα του Pembrokeshire και τα εύφορα εδάφη επιτρέπουν να έχει η καλλιεργητική περίοδος μέση διάρκεια 9 μηνών, με αποτέλεσμα να είναι μεγαλύτερη και πρωιμότερη σε σχέση με άλλες κομητείες της Ουαλίας. Η γη είναι πετρώδης και, παρόλο που οι μεγαλύτερες πέτρες ενδεχομένως αφαιρούνται ώστε να ελαχιστοποιούνται οι ζημιές στους κονδύλους, οι εναπομένουσες μικρότερες πέτρες διευκολύνουν τη θέρμανση του εδάφους διατηρώντας τη θερμότητα του αγρού στη διάρκεια της νύχτας.

5.2. Ιδιοτυπία του προϊόντος

Οι πατάτες «Pembrokeshire Earlies»/«Pembrokeshire Early Potatoes» χαρακτηρίζονται και εκτιμώνται για την ξεχωριστή τους εμφάνιση και γεύση. Η φήμη τους και η ζήτηση στηρίζονται στο γεγονός ότι είναι οι πλέον πρώιμες πατάτες που είναι διαθέσιμες στην Ουαλία και έχουν χαρακτηριστική εμφάνιση, γεύση και σύσταση.

Κατά τη διαδικασία προετοιμασίας του εδάφους, οι μικρότερες πέτρες παραμένουν στο έδαφος για να υποβοηθήσουν την αύξηση της θερμοκρασίας του. Όταν οι θερμοκρασίες του εδάφους προσεγγίζουν τους 10 °C, το έδαφος σβαρνίζεται μηχανικά ώστε να θραυστεί ακόμη περισσότερο και να γίνει όσο το δυνατόν πιο λεπτό και καλά στραγγιζόμενο. Το χώμα εξορύσσεται και δημιουργούνται ρηχά αυλάκια και οι πατάτες φυτεύονται χειρωνακτικά ή μηχανικά. Για να επιτευχθεί ταχεία ανάπτυξη, ο πατατόσπορος φυτεύεται κάτω από στρώμα χώματος πάχους 75 mm περίπου και με την ίδια ποσότητα εδάφους από κάτω. Αυτά τα αβαθή αυλάκια καθιστούν δυνατή την ταχύτερη θέρμανση του εδάφους και την ταχεία εμφάνιση. Το μικρό μέγεθος της πατάτας «Pembrokeshire Earlies»/«Pembrokeshire Early Potatoes» κατά τη συγκομιδή απαιτεί αβαθή αυλάκια.

Όταν συλλέγονται, οι πατάτες «Pembrokeshire Earlies»/«Pembrokeshire Early Potatoes» έχουν μικρό μέγεθος, λόγω της μικρής ηλικίας τους κατά τη συγκομιδή. Έχουν χαρακτηριστική γεύση και άρωμα που θυμίζουν έντονα νωπό, γήινο προϊόν και ξηρούς καρπούς. Κατά τις πρώτες δύο εβδομάδες της συγκομιδής, ο φλοιός της πατάτας είναι τρυφερός και λεπτός και απαιτούνται προσεκτικοί χειρισμοί. Οι πατάτες συγκομίζονται χειρωνακτικά και πωλούνται με το χώμα για να ελαχιστοποιείται η φθορά τους. Όσο προχωράει η εποχή, ο φλοιός της πατάτας σκληραίνει επαρκώς ώστε να επιτρέπει την προσεκτική μηχανική συγκομιδή, αλλά η νεαρή και τρυφερή φύση της πατάτας επιβάλλει να εκτελείται η μηχανική συγκομιδή πάντοτε με μεγάλη προσοχή.

Το προϊόν «Pembrokeshire Earlies»/«Pembrokeshire Early Potatoes» είναι καθιερωμένες και αναγνωρίζεται ευρέως από τη βιομηχανία τροφίμων, τόσο στο Ηνωμένο Βασίλειο όσο και σε παγκόσμιο επίπεδο. Ως ποιοτικό προϊόν χρησιμοποιείται από πολλούς κορυφαίους σεφ και γαστρονόμους και αναφέρεται συχνά ως επώνυμο προϊόν στα μενού τους. Πολυάριθμα εκλεκτά εστιατόρια και επιχειρήσεις γεωργικών προϊόντων και τροφίμων έχουν αποδείξει την προτίμησή τους για αυτήν την πρώιμη πατάτα.

5.3. Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

Η φήμη της πατάτας «Pembrokeshire Earlies»/«Pembrokeshire Early Potatoes» και η ζήτηση για το προϊόν αυτό στηρίζονται στο γεγονός ότι είναι οι πλέον πρώιμες πατάτες που είναι διαθέσιμες στην Ουαλία και έχουν χαρακτηριστική γεύση και άρωμα που θυμίζουν έντονα νωπό, γήινο προϊόν και ξηρούς καρπούς. Το κλίμα της οριοθετημένης περιοχής και τα εύφορα, καλά κατεργαζόμενα, καλά στραγγιζόμενα, πετρώδη εδάφη της, έχουν ως αποτέλεσμα να θερμαίνονται ταχύτερα τα εδάφη επιτρέποντας στο Pembrokeshire να έχει την πρωιμότερη και μεγαλύτερης διάρκειας καλλιεργητική περίοδο στην Ουαλία. Το γεγονός αυτό επιτρέπει να φυτεύονται, να αναπτύσσονται και να συγκομίζονται οι πατάτες «Pembrokeshire Earlies»/«Pembrokeshire Early Potatoes» νωρίτερα σε σχέση με την ενδοχώρα της Ουαλίας. Η δυνατότητα να συγκομίζονται οι πατάτες «Pembrokeshire Earlies»/«Pembrokeshire Early Potatoes» σε τόσο νεαρή ηλικία σημαίνει ότι τα οργανοληπτικά χαρακτηριστικά τους είναι ποιοτικά διαφορετικά από αυτά των ώριμων κονδύλων.

Οι καλλιεργητές του «Pembrokeshire Earlies»/«Pembrokeshire Early Potatoes» έχουν εγγενή γνώση των τοπικών χαρακτηριστικών και διαθέτουν ιδιαίτερες δεξιότητες που συνδέονται με την ανάπτυξη αυτής της πρώιμης πατάτας. Αυτές είναι ειδικές για την περιοχή και την καλλιέργεια, έχουν αναπτυχθεί με την πάροδο του χρόνου και μεταβιβάζονται από γενιά σε γενιά. Η προετοιμασία του εδάφους είναι σημαντικό στοιχείο. Συχνά αφήνονται στο έδαφος μικρές πέτρες για να υποβοηθήσουν την αύξηση της θερμοκρασίας του, ενώ χρειάζεται να διαθέτουν οι καλλιεργητές δεξιότητες και εμπειρία για να γνωρίζουν πότε οι προβλαστημένοι κόνδυλοι βρίσκονται στο βέλτιστο στάδιο ανάπτυξης για φύτευση. Η επιλογή της κατάλληλης χρονικής στιγμής για τη φύτευση, ώστε να μεγιστοποιείται η απόδοση, προϋποθέτει να διαθέτει ο καλλιεργητής την κατάλληλη «αίσθηση» και να κατανοεί έναν συνδυασμό παραγόντων, όπως η κατάσταση του εδάφους, η θερμοκρασία του και οι καιρικές συνθήκες. Επιπλέον, η πρώτη συγκομιδή γίνεται χειρωνακτικά (χωρίς μηχανικά μέσα) και οι πατάτες πωλούνται με χώμα για να προστατεύεται ο τρυφερός φλοιός τους.

Η ιστορία της οριοθετημένης περιοχής είναι συνώνυμη με την καλλιέργεια πρώιμης πατάτας και αναδεικνύει την οικονομική και πολιτιστική σημασία του προϊόντος «Pembrokeshire Earlies»/«Pembrokeshire Early Potatoes» για την κομητεία του Pembrokeshire. Ο Redcliffe Salaman αναφέρει στο βιβλίο του «The History and Social influence of the potato» (Η ιστορία και η κοινωνική επιρροή της πατάτας) ότι η καλλιέργεια πατάτας στο Pembrokeshire ήταν ευρέως διαδεδομένη ήδη από το 1776. Στον Β’ Παγκόσμιο Πόλεμο, σημαντικό τμήμα των καλλιεργούμενων εκτάσεων του Pembrokeshire ήταν αφιερωμένο στην πατατοκαλλιέργεια και η καλλιέργεια πρώιμης πατάτας εξακολούθησε να κατέχει σημαντική θέση στην κομητεία καθόλη τη δεκαετία του 1950, παράδοση που συνεχίζεται μέχρι σήμερα. Στη δεκαετία του 1980, συστάθηκε ομάδα εμπορικής προώθησης της πατάτας του Pembrokeshire και, το 1995, κατασκευάστηκε μονάδα μεταποίησης η οποία σήμερα ταξινομεί σε ποιότητες και μεταποιεί τις πατάτες «Pembrokeshire Earlies»/«Pembrokeshire Early Potatoes» για τις διάφορες αγορές.

Οι πατάτες «Pembrokeshire Earlies»/«Pembrokeshire Early Potatoes» έχουν αποκτήσει φήμη ποιότητας και είναι καθιερωμένες και ευρέως αναγνωρισμένες από τη βιομηχανία τροφίμων, τόσο σε τοπικό επίπεδο, στο Pembrokeshire, όσο και στην Ουαλία, το Ηνωμένο Βασίλειο και το εξωτερικό. Ως ποιοτικό προϊόν, χρησιμοποιούνται από πολλούς κορυφαίους σεφ και γαστρονόμους και αναφέρονται τακτικά, ως επώνυμο προϊόν, στα μενού τους ως τοπική σπεσιαλιτέ. Παρόλο που μπορούν να προσφέρονται με πολλούς τρόπους, ο δημοφιλέστερος είναι απλώς βρασμένες με βούτυρο. Πολυάριθμα εκλεκτά εστιατόρια και επιχειρήσεις γεωργικών προϊόντων και τροφίμων έχουν αποδείξει την προτίμησή τους για αυτήν την πρώιμη πατάτα.

Owen Hall, σεφ του ξενοδοχείου Wolfscastle, στο Pembrokeshire της Ουαλίας

«… κατά τη γνώμη μου οι πρώιμες πατάτες Pembrokeshire Earlies έχουν μοναδική γεύση που οφείλεται στο γόνιμο έδαφος του Pembrokeshire.»

Το 2009, στο προϊόν «Pembrokeshire Earlies»/«Pembrokeshire Early Potatoes» απονεμήθηκαν πολλές διακρίσεις από τον φορέα True Taste of Wales.

Παραπομπή στη δημοσίευση των προδιαγραφών

[άρθρο 5 παράγραφος 7 του κανονισμού (ΕΚ) αριθ. 510/2006 (3)]

http://archive.defra.gov.uk/foodfarm/food/industry/regional/foodname/products/documents/pembrokeshire-early-potatoes-pgi-120907.pdf

(1) ΕΕ L 343 της 14.12.2012, σ. 1.

(2) ΕΕ L 93 της 31.3.2006, σ. 12. Αντικαταστάθηκε από τον κανονισμό (EE) αριθ. 1151/2012.

(3) Βλέπε υποσημείωση 2.